《竞渡歌》
唐代·张建封

五月五日天晴明，杨花绕江啼晓莺。
使君未出郡斋外，江上早闻齐和声。
使君出时皆有准，马前已被红旗引。
两岸罗衣破晕香，银钗照日如霜刃。
鼓声三下红旗开，两龙跃出浮水来。
棹影斡波飞万剑，鼓声劈浪鸣千雷。
鼓声渐急标将近，两龙望标目如瞬。
坡上人呼霹雳惊，竿头彩挂虹蜺晕。
前船抢水已得标，后船失势空挥桡。
疮眉血首争不定，输岸一朋心似烧。
只将输赢分罚赏，两岸十舟五来往。
须臾戏罢各东西，竞脱文身请书上。
吾今细观竞渡儿，何殊当路权相持。
不思得岸各休去，会到摧车折楫时。

作者简介：张建封（735年－800年6月8日），字本立。邓州南阳县（今河南南阳）人，寓居兖州（今山东兖州）。唐朝中期名臣、诗人，在家族子弟中排行十三 。张建封自少喜读文章，慷慨尚武，常以武功自许。镇徐州十年间，治军有方，军州称理。权德舆称其“歌诗特优，有仲宣（王粲）之气质，越石之清拔”。又礼敬文士，秦系、于良史、韩愈等皆为幕客，时相唱和。有《张建封集》，已佚。《全唐诗》及《全唐诗外编》录有其诗。